**Angliai tanulmányút 2023. szeptember**

****

**Indulás: *2023. szeptember 10-én vasárnap kora reggel*** az Ady Endre utcai parkolóból. Az indulás pontos időpontjáról később adunk tájékoztatást.

**Érkezés Broadstairsbe:** Londonból bérelt busszal utazunk Broadstairsbe, itt vagy a családok várják a tanulókat, vagy a Kent School kisbusza viszi el a diákokat a családokhoz.

**Program a hétköznapokon:**

* délelőtt iskola, majd ebédszünet, délutáni program (kulturális vagy sport), vacsora a családoknál, esti program a Kent School szervezésében (táncház, karaoke, mozi, kvíz stb.)

**Program szombaton:**

* buszos kirándulás Londonba

**Hazaindulás:** szeptember 17-én reggel

**Hazaérkezés:** ***szeptember 17-én az esti órákban*** az Ady Endre utcai parkolóba

**Amit feltétlenül vinni kell**:

**1.Iratok, dokumentumok**

**Útlevél**, amelyről kérjük, készítsenek *jó minőségű fénymásolatot*, amelyet a gyerekek a külföldi tartózkodás alatt maguknál hordanak. Az eredeti csak az oda és visszaúton legyen náluk, egyébként Angliában ne hordják magukkal.

Az út időtartamára **biztosítást** kell kötnünk, a biztosítás megkötéséről az utazási iroda gondoskodik (Utasbiztosítás 18 év alatt 3.200 Ft, 18 év fölött 6.400 Ft). Az útlemondási biztosítás 6.460 Ft.

**2. Pénzügyek**

A részvételi díj: kb. 322.900 Ft/fő, tartalmazza:

* retúr reptéri transzfer (Eger – Budapest, Budapest – Eger)
* repülőjegy (Budapest – London retúr, egy darab kis kézipoggyásszal: 40x20x25 cm, illetékkel)
* kinntartózkodás a nyelviskolában (nyelvi órák, szállás, reggeli és vacsora a családoknál a nyelviskola ajánlata szerint)
* retúr reptéri transzfer (London – Broadstairs – London)

További költségek:

* útlemondási biztosítás
* utasbiztosítás
* feladott csomag: 10 kg: kb. 25 ezer Ft, 20 kg: kb. 45 ezer Ft (oda-vissza)
* esetleges további programok
* költőpénz: 100-120 font

Részletekben történő befizetés is lehetséges.

A fenti árak 36 főre érvényesek.

**3. Csomagolás, élelem**

Utazáshoz: 1 db kézipoggyász és 1 db feladott poggyász

Kézipoggyász tartalma: iratok, értéktárgyak, pénz, egynapi szilárd élelem, folyadékot és folyékony élelmiszert a biztonsági ellenőrzésen nem engednek át, de a gyerekeknél legyen üres palack!, esőkabát.

**4. Napirend, iskola**

A tanítási napok ideje alatt a diákok csak vacsorára mennek haza, ezért olyan kézitáskát hozzanak, amelybe a napi holmijuk belefér. Az iskolai órákra írószer, füzet, esetleg mappa szükséges.

**5.** A vendéglátó családoknak szoktunk kisebb ajándékot vinni, pl. édességet.

**6. Biztonság**

Kérjük, hívják föl gyermekük figyelmét, hogy semmiféle **iratot, pénzt, mobiltelefont, egyéb értéket ne hordjanak feltűnő helyen, és soha ne hagyják ezeket őrizetlenül** még az iskolában sem! Az elveszett tárgyakért nem tudunk felelősséget vállalni. A tanulók ne közlekedjenek programon kívül este egyedül ismeretlen helyen, legalább ketten-hárman legyenek együtt! **Az esti program után azonnal vissza kell menni a fogadócsaládokhoz!**

**7. Házirend, viselkedés**

Az utazás teljes ideje alatt **iskolánk házirendje érvényes** mind magatartás, mind megjelenés szempontjából, hiszen ezek a napok tanítási napoknak számítanak. A Kent School is közölni fogja a házirendet, melynek betartása kötelező. **Az alkoholvásárlásra, tiltott szerek használatára vonatkozó angliai törvények rendkívül szigorúak: súlyos vétség esetén a szülők értesítése után a diákot a szülőnek haza kell hoznia!** Broadstairsben a szemetelésért szigorú bírságot róhatnak ki! Az esetleges károkozásért a szülő anyagi felelősséggel tartozik.

A diákoknak egymásra is fokozottan tekintettel kell lenniük és be kell tartaniuk tanáraik kéréseit. Fontos, hogy a kinti iskolától kapott **programot mindig hordják magukkal, és tartsák be az időpontokat. Bármilyen problémával először az őket kísérő** **tanárokhoz forduljanak**, mi legjobb tudásunk szerint igyekszünk segíteni.

**8. Gyógyszerek, egyéb**

Kérjük, lássák el gyermeküket a megfelelő gyógyszerekkel! A rendszeresen szedetteken kívül érdemes fájdalomcsillapítót, náthára, köhögésre, torokfájásra, hasmenésre való gyógyszert, lázcsillapítót, esetleg lázmérőt vinni. Az esetleges **gyógyszerérzékenységet** írják föl egy papírra, és a gyerek hordja magával!

**9. Adapter** általában van a fogadócsaládoknál, de ha van otthon, érdemes azt is elhozni.

**10.** **Szervező:** Challenge Hungary – Vár a világ Utazási Iroda Kft.

A felmerülő kérdésekkel kapcsolatban e-mailben is szívesen adunk tájékoztatást.

Eger, 2023. január 12.

Barnáné Fekete Mónika Fejesné Tőkés Henriette

e-mail: monafekete@gmail.com e-mail: fejesnetokeshenriette@gmail.com